Það var eins og hann væri gráti næst . „ Them lot are all such know-it-alls , thinking they know what it’s like having to see everyday as a struggle to get by . No matter how much all of these posh people in London read their books and research their way through life , they don’t know what it’s like , living on the dole ” Þetta er kannski ekki alveg orðrétt en það var nokkur veginn svona sem hann sagði þetta , maðurinn sem sat við hliðina á mér á leik Southampton og Watford í ensku úrvaldsdeildinni 30. nóvember síðastliðinn . Hann heitir Gavin og er á miðjum aldri . Uppá ensku kallast hann “ joiner ” – einhver sem vinnur við trésmíðar í húsum . Einhver sem smíðar og setur saman stiga , gluggakarma , hurðir og annað úr við . Gavin er semsagt gamaldags , breskur iðnaðarmaður með gular tennur í renndri hettupeysu . Ég er námsmaður í frakka , með vínrauðan trefil um hálsinn og Erasmus + styrk inná bankareikningi mínum . Ég er í skiptinámi í Southampton – legg stund á stjórnmálafræði . Southampton er á suðurströnd Englands í sýslu sem heitir Hampshire . Þar er fólk menntað og ríkt að jafnaði , sérstaklega í samanburði við landa sína í norðurhluta Englands . Samt er í Southampton og gjörvöllu Bretlandi allt krökkt af fólki eins og Gavin . Fólk sem finnst ekkert sértaklega mikið koma til stjórnmálastéttarinnar í London . Þrátt fyrir að hafa setið við hliðina á Gavin á seinustu fimm heimaleikjum Southampton á þessu tímabili í hafði ég aldrei spjallað við Gavin áður , hvað þá spurt hann út í hvað hann ætlaði að kjósa í nýliðnum þingkosningum í Bretlandi – og þegar upp var staðið gerði ég það ekki beint út í þetta skiptið heldur . Aðspurður virtist hann þó augljóslega ekkert sérstaklega hrifinn af stjórnmálum og stjórnmálamönnum . Stjórnmálamenn væru upp til hópa snobbhænsn sem halda að þau séu betri en allir aðrir . Ímyndum okkur þær aðstæður sem Gavin elst upp við . Hann er líklega fæddur á sjöunda eða áttunda áratugnum inn í einskonar kjarnafjölskyldu . Fáar fjölskyldur voru neitt annað en akkúrat það í Bretlandi þess tíma . Southampton er fyrst og fremst hafnarborg . Pabbi Gavins hefur mögulega getað hafa verið í sjóhernum eða unnið á höfninni þar sem vörur , vinnuafl og ferðamenn komu með skipum frá meginlandi Evrópu . Pabbi Gavins hefur líklega ekki þurft mikið að hugsa um hvaða menntun hann þyrfti til þess að finna fjölskyldu sinni húsaskjól og mat . Til þess vann hann fyrir kaupi hjá þeim sem gat veitt honum það kaup . Gavin elst síðan upp við þessi skilyrði , þessa menningu og þetta hugarfar . Kannski lauk Gavin einhverju grunnnámi en ólíklegt er að hann hafi talið sig þurfa að mennta sig frekar en það . Þess þurfti bara einfaldlega ekki þá . Í dag er öldin önnur . Flestir þeir sem ofan á verða í bresku samfélagi eru menntaðir . Það verður enginn sérfræðingur á sviði alþjóðaviðskipta hjá HSBC eða verkefnastjóri á virtri verkfræðistofu án þess að hafa klárað tilskilin próf. Þeir sem hafa tögl og haldir í samfélaginu eru menntaðir . Þeir stýra orðræðunni og hagnast á því hverjir hafa aðgang að orðræðunni . Gavin er ekki einn af þeim . Gavin hefði þó einu sinni getað búið við sama fjárhagslega öryggið og sérfræðingurinn hjá HSBC eða notið álíka virðingar í samfélaginu og farsæli verkfræðingurinn . Síðan þá hafa hlutirnir breyst . Með alþjóðavæðingu hefur líf allra Gavin-a breyst . Fólk úti í heimi getur unnið störf þeirra fyrir mun minni pening en þeir og því verða þeir ekki lengur gildandi í sínu samfélagi . Þeir verða úrelt vinnuafl með enga þekkingu . Minna virði en þeir sem enn njóta vegsemdar og virðingar . Fyrir vikið verður staða þeirra viðkvæmari og þeir fara í vörn gagnvart þeim umheimi sem sífellt virðist vera að snúast gegn þeim . Líf þeirra fer að litast af einskærri baráttu gegn sífellt versnandi tilvistarkreppu sem þeir upplifa . Allt það sem þeir höfðu er nú farið . Það að búa við fjárhagslegt öryggi og örugg atvinnutækifæri er ekki lengur fasti í lífi þeirra heldur fjarlæg minning . Það sem í staðinn hefur komið er alþjóðavæðing með öllum sínum innflytjendum , femínisma , rétthugsun , áherslu á umhverfismál og krítísku gagnrýni á menningu og lifnaðarhætti Vesturlanda . Það er því auðvelt fyrir populískan stjórnmálamann að benda á alla þessa hluti og mála þá upp sem óvin . Gavin er mjög viðkvæmur og móttækilegur gagnvart öllum hugmyndum að það sé einhverjum óvini að kenna hvernig komið sé fyrir honum . Allir þeir stjórnmálamenn sem segja að Gavin sé rasisti fyrir að hata innflytjendur , sóði fyrir að menga , heimskur fyrir að taka ekki undir með femínistum og öðrum rétthugsuðum , ná eðlilega ekki til Gavins . Þeir virðast enda ekkert vilja ná til hans . Hvert snýr Gavin sér þá ? Nú auðvitað til þeirra sem hugga hann og segja að það sé einfaldlega ekkert rangt við þær skoðanir sem hann hefur . Gavin kýs því Brexit , Nigel Farage , Trump eða einhvern annan popúlista . Það er erfitt að lá honum það . Auðivtað kýs hann ekki flokk sem virðist standa fyrir að úthrópa hann sem rasista og ómenntaðan heimskingja sem ekkert skilur . Hann kýs flokk sem vill færa landið hans nær því sem það áður var . Land sem veitti Gavin fjárhagslegt öryggi og örugga atvinnu . Verkamannaflokkurinn í Bretlandi fékk sína verstu kosningu síðan á eftirstríðsárunum nú á dögunum . Talað var um að Boris Johnson , formanni Íhaldsflokksins , hafi tekist að brjóta svokallaðan ‘ rauða vegg ’ Verkamannaflokksins á bak aftur með því að ná til Brexit-kjósenda í þeim kjördæmum sem hafa verið á valdi Verkamannaflokksins heila mannsævi . Það má færa rök fyrir því að þetta hafi einmitt orðið vegna þess að Verkamannaflokkurinn hafi ekki tekist að sannfæra alla Gavin-ana í Bretlandi um að hann tali í raun og veru þeirra máli – máli verkamanna . Ég ætla ekki að fara að meta hvort stjórnmálamenn í Bretlandi beri raunverulega hag kjósenda sinna fyrir brjósti eða ekki , þótt flestir stjórnmálamenn segjast auðvitað gera það . Það virðist þó vera alvarlegur skortur á einlægni innan Verkamannaflokksins þegar hann segist vinna í þágu þeirra sem versta standa í landinu – a.m.k. í garð fólks eins og Gavin . Eflaust mætti heimfæra sömu fullyrðingu á Demókrataflokkinn í Bandaríkjunum . Því hvort sem þessum flokkum líkar það betur eða verr , þá eru það oft þeir verst stöddu sem eru rasistar , karlrembur og afneitunarsinnar þegar kemur að loftslagsmálum . Nákvæmlega fólkið sem þessir flokkar segjast vilja reyna að hjálpa að einhveru marki . Þó svo ég geti auðvitað ekkert slegið því föstu að allir þeir sem kjósi Brexit séu eins og Gavin og hvað þá að Gavin sé í raun og veru eins og ég ímynda mér , þá finn ég það sannarlega í kringum mig að allir Gavin-ar heimsins gleymast . Þeir verða útundan í umræðu um fólk sem á um sárt að binda og þurfa hjálp þeirra sem eiga meira . Þessir einstaklingar hafa ekki trú á þeirri þróun sem átt hefur sér stað seinustu áratugi og hefur gert svo ótal öðrum kleift að lifa betra lífi . Þeir eru oft afskrifaðir vegna skoðana og lífsviðhorfa sem samræmast ekki því sem rétt og gott þykir í dag . Það er ekki af því þeir eru heimskir og óviðbjargandi . Þeir urðu bara eftir þegar flestir aðrir fóru á ljóshraða í gegnum þær samfélagsbreytingar sem alþjóðavæðing síðustu 30 ára hafði í för með sér . Fólk og flokkar sem gefa sig út fyrir að vilja hjálpa bágstöddum þurfa einfaldlega að nálgast þennan hóp af meiri einlægni og snobbleysi . Reyna að skilja þær aðstæður sem þessi hópur fólks finnur sig í og sannfæra hann síðan um að hvorki Brexit , Donald Trump , Nigel Farage , Viktor Orban eða neinn slíkur séu raunverulega að vinna í þeirra þágu . Fólk hræðist það sem það skilur ekki . Gavin er ekki heimksur eða rasisti fyrir að hafa kosið Brexit eða trúa ekki á Verkamannaflokkinn . Hann er bara hræddur við þær óskiljanlegu og kaotísku breytingar sem orðið hafa í samfélagi hans síðustu áratugi . Og það er vandamál sem flokkar á borð við Verkamannaflokkinn þurfa að takast á við ef þeir ætla sér að lifa af næstu ár og áratugi í vestrænni pólitík .